John Leonard Swigert

John Leonard „Jack“ Swigert, Jr. (* 30. August 1931 in Denver, Colorado; † 27. Dezember 1982 in Washington, D.C.) weer en US-amerikaansch Astronaut.  He weer Liddmaat vun de Crew vun Apollo 13. 

Swigert weer en Testpilot bi de North American Aviation, bevör he to de NASA keem. Van 1953 bit 1956 hett he bi de Air Force deent un weer Kamppilot in Japan und in Korea. Van 1957 bit 1964 weer he Testpilot bi Pratt & Whitney.

Swigert weer en vun de 19 Astronauten, de vun de NASA in‘n April 1966 utwählt wurrn (5. Grupp). He weer Liddmaat vun de Ünnerstüttensmannschap bi de Missionen Apollo 7 un Apollo 11. Tonächst weer Swigert blots Liddmaat vun de Ersatzmannschap för ie Apollo 13, hett aber 72 Stünn vör den Start vun de Apollo-13-Mission in’n April 1970 den Kommandokapselpiloten Ken Mattingly ersett, nahdem de Dokters för den den Utbröök vun Röteln vörherseggt harr. Wiels den Floog vun Apollo 13 to’n Maand keem dat to en Explosion vun en Tank, wordör de plaant Lannen up den Maand upgeven wurrn muss. Technische Improvisatschoon weer nödig, um de dree Astronauten weer heel up de Eer to bringen. Mit Swigert weer tofällig de Astronaut an Bord vun Apollo 13, de sück an’n besten mit de Notfallmaatnahmen in de Apollo-Kommandokapsel utkennen dee, wiel he persönlich an dat Utarbeiten vun de entspreekend Prozeduren bedeeligt ween weer.

Se sünd denn mit Möh un Noot torüchkommen. Glieks nah de Landung wurr Swigert as de beid anner Astronauten vun Apollo 13 dör den Präsidenten Richard Nixon mit de Presidential Medal of Freedom uttekent, een vun de beid hööchsten zivilen Utteknungen vun de USA.

Swigert hett in’n April 1973 Urlaub vun de NASA nommen, um Executive Director vun den Wetenschapsutschuss in dat Repräsentantenhuus vun der Vereenigt Staaten to wurrn. He hett de NASA un den Utschuss in’n August 1977 verlaaten, um sück in de Politik intosetten. 1979 wurr he Viezpräsident vun de BDM Corporation in Golden. In‘n November 1982 wurr he för de Republikaansch Partei as Afordneter vun den 6. Distrikt vun Colorado in dat Repräsentantenhuus wählt. He is an’n 27 Dezember 1982 an Knakenkrebs storven, bevör he dat Amt antreeden kunn.  Daniel Schaefer kreeg bi de folgend Nahwahl sien Mandat.

Siet 1997 steiht en Statue vun Swigert in de National Statuary Hall Collection in dat Kapitol vun Washington.

 Besünnerheiten un Rekorde 
 Swigert weer de eerste Junggesell vun de NASA in‘n Weltall.
 Gemeensam mit Jim Lovell un Fred Haise reck he wiels de Apollo-13-Mission de wietste Entfernung vun en Minsch vun de Eer (401.056 km).
 In den Hollywood-Film Apollo 13 van 1995 wurr he vun Kevin Bacon dorstellt.

 Weblinks 

 Enkeld Nahwiesen 

Kategorie:Mann
Kategorie:Börger von de USA
Kategorie:Boren 1931
Kategorie:Storven 1982
Kategorie:NASA
Kategorie:Ruumfohrer
Kategorie:Politiker (USA)
Kategorie:Republikaansch Partei (USA)